b'\n_START_ARTICLE_\nSuomen Lalli-liitto\n_START_PARAGRAPH_\nSuomen Lalli-liitto oli vuonna 1929 perustettu suomalainen \xc3\xa4\xc3\xa4rioikeistolainen j\xc3\xa4rjest\xc3\xb6, joka ehti toimimaan vain vajaan vuoden. Lalli-liiton keskeisin\xc3\xa4 teemoina olivat aitosuomalaisuus sek\xc3\xa4 kommunismin, parlamentarismin ja demokratian vastustaminen. J\xc3\xa4rjest\xc3\xb6n tavoitteena oli vallankaappaus ja diktaattorin asettaminen Suomen johtoon. Lalli-liiton toimintaa leimasivat kuitenkin sen koko olemassaolon ajan l\xc3\xa4hinn\xc3\xa4 sis\xc3\xa4iset ristiriidat, erilaiset salaliittoteoriat ja valehtelu. J\xc3\xa4rjest\xc3\xb6n merkitt\xc3\xa4vimp\xc3\xa4n\xc3\xa4 saavutuksena pidet\xc3\xa4\xc3\xa4n sit\xc3\xa4, ett\xc3\xa4 Lalli-liiton on katsottu toimineen Lapuan liikkeen esiasteena.\n_START_SECTION_\nPerustaminen\n_START_PARAGRAPH_\nLalli-liiton edelt\xc3\xa4j\xc3\xa4 oli marraskuussa 1928 perustettu Suomalainen Kansanpuolue, jonka johtohenkil\xc3\xb6t olivat Niilo Rauvala, Pertti Uotila ja Lennartti Pohjanheimo. Sen \xc3\xa4\xc3\xa4nenkannattajana toimi Pohjanheimon kustantama lehti Nouseva Suomi. Puolueen vaatimuksiin kuului muun muassa ei-kansallisena pidetyn leijonan korvaaminen Suomen vaakunassa karhulla sek\xc3\xa4 Helsingin nimen muuttaminen Sampolaksi. Toiminta loppui kuitenkin jo vuodenvaihteen j\xc3\xa4lkeen ja helmikuussa 1929 samat miehet perustivat Suomen Lalli-liiton. Puheenjohtajaksi valittiin Niilo Rauvala ja j\xc3\xa4rjest\xc3\xb6n rahoituksesta vastasi p\xc3\xa4\xc3\xa4osin Lennartti Pohjanheimo. Liiton sihteerin\xc3\xa4 ja ep\xc3\xa4virallisena p\xc3\xa4\xc3\xa4ideologina toimi merimies Antti Salamaa, joka tunnettii muun muassa \xc3\xa4\xc3\xa4rimm\xc3\xa4isen\xc3\xa4 ruotsin kielen vastustajana.\n_START_SECTION_\nToiminta\n_START_PARAGRAPH_\nJ\xc3\xa4rjest\xc3\xb6n toimintaan yritettiin saada mukaan aikakauden huomattavimpia \xc3\xa4\xc3\xa4rioikeistolaisia vaikuttajia. Liiton j\xc3\xa4senet levittiv\xc3\xa4t huhuja, ett\xc3\xa4 mukana olisivat muun muassa puolustusvoimain komentaja kenraalimajuri Aarne Sihvo, suojeluskuntien p\xc3\xa4\xc3\xa4llikk\xc3\xb6 Lauri Malmberg sek\xc3\xa4 Etsiv\xc3\xa4n Keskuspoliisin p\xc3\xa4\xc3\xa4llikk\xc3\xb6 Esko Riekki. V\xc3\xa4itetyt kytk\xc3\xb6kset suojeluskuntaan hermostuttivat sis\xc3\xa4ministeri T. M. Kivim\xc3\xa4en ja h\xc3\xa4n m\xc3\xa4\xc3\xa4r\xc3\xa4si Etsiv\xc3\xa4n Keskuspoliisin seuraamaan Lalli-liiton toimintaa. J\xc3\xa4rjest\xc3\xb6 levitti my\xc3\xb6s huhuja kommunistien vallankaappauksesta sek\xc3\xa4 suunnitteli itse 12 000 miehen marssia Helsinkiin elokuuksi 1929. Sen tarkoituksena oli keskeytt\xc3\xa4\xc3\xa4 eduskunnan toiminta ja asettaa maan johtoon diktaattori._NEWLINE_Vallankaappaushankkeeseensa Lallin-liitto pyysi mukaan Aarne Sihvoa ja v\xc3\xa4ittiv\xc3\xa4t, ett\xc3\xa4 siin\xc3\xa4 olivat mukana my\xc3\xb6s entinen valtionhoitaja P. E. Svinhufvud ja itsen\xc3\xa4isyysmies Heikki Renvall. Kev\xc3\xa4\xc3\xa4n aikana liiton johtajaksi kaavailtiin ainakin Vihtori Kosolaa sek\xc3\xa4 Arvi Kalstaa, joka tiett\xc3\xa4v\xc3\xa4sti suostuikin teht\xc3\xa4v\xc3\xa4\xc3\xa4n. J\xc3\xa4rjest\xc3\xb6n toimintaan onnistuttiin toukokuun liittokokoukseen menness\xc3\xa4 saamaan mukaan joukko tunnettuja \xc3\xa4\xc3\xa4rioikeistolaisia vaikuttajia, kuten j\xc3\xa4\xc3\xa4k\xc3\xa4riluutnantti Antti Isotalo, j\xc3\xa4\xc3\xa4k\xc3\xa4rikapteeni Iivari Hypp\xc3\xb6l\xc3\xa4 sek\xc3\xa4 liikemies Rafael Haarla. Kev\xc3\xa4\xc3\xa4n aikana Haarla k\xc3\xa4vi tapaamassa sis\xc3\xa4ministeri Kivim\xc3\xa4ke\xc3\xa4 ja vaati t\xc3\xa4lt\xc3\xa4 ammattiyhdistysliikkeen lakkauttamista. Ellei sit\xc3\xa4 lakkautettaisi oikeusteitse, tulisi se Haarlan mukaan tapahtumaan v\xc3\xa4kivalloin. Fasistien vallankumoushankkeet otettiin lopulta maan poliittisessa johdossa niin vakavasti, ett\xc3\xa4 uhanneen virkamieslakon johdosta presidentti Lauri Kristian Relander p\xc3\xa4\xc3\xa4ti hajottaa virkamiesten palkankorotuksia vastustaneen eduskunnan ja j\xc3\xa4rjest\xc3\xa4\xc3\xa4 uudet vaalit. Virkamieslakko olisi lamaanuttanut my\xc3\xb6s poliisin toiminnan ja n\xc3\xa4in mahdollistanut vallankaappauksen._NEWLINE_Lalli-liitto ei kuitenkaan onnistunut saavuttamaan suurta suosiota. Sen provokaatioihin ja ep\xc3\xa4j\xc3\xa4rjestyksen lietsontaan perustunutta toimintatapaa ei arvostettu ja kielteist\xc3\xa4 julkisuutta toivat my\xc3\xb6s j\xc3\xa4senten rikosep\xc3\xa4ilyt. Varainkeruuta hoitanut Jeremias Kosonen laittoi rahat omiin taskuihinsa, eik\xc3\xa4 liitolla my\xc3\xb6sk\xc3\xa4\xc3\xa4n ollut lupaa rahanker\xc3\xa4ykseen. Kosonen ker\xc3\xa4si varoja my\xc3\xb6s Vapaussodan Rintamamiesten Liitolle, joka lopulta teki h\xc3\xa4nest\xc3\xa4 rikosilmoituksen ja Kosonen joutui syytteeseen petoksesta, kavalluksesta ja v\xc3\xa4\xc3\xa4renn\xc3\xb6ksest\xc3\xa4. Lis\xc3\xa4ksi p\xc3\xa4\xc3\xa4rahoittajana toiminut Lennartti Pohjanheimo sai syytteen sivellisyysrikoksesta. Viimeisin kohu syntyi joulukuussa 1929, kun Antti Salamaa ja Kaarlo Kalervo jakoivat Helsingiss\xc3\xa4 itse painamiaan v\xc3\xa4\xc3\xa4rennettyj\xc3\xa4 kommunistien lentolehtisi\xc3\xa4, tarkoituksenaan lietsoa v\xc3\xa4kivaltaisuuksia ja levottomuuksia. Vuodenvaihteeseen menness\xc3\xa4 Lalli-liitto oli k\xc3\xa4yt\xc3\xa4nn\xc3\xb6ss\xc3\xa4 jo lakannut, mutta sen entisi\xc3\xa4 j\xc3\xa4seni\xc3\xa4 oli samaan aikaan mukana k\xc3\xa4ynnist\xc3\xa4m\xc3\xa4ss\xc3\xa4 Lapuan liikkeen toimintaa.'